Na temelju članka 56. Zakona o proračunu (NN 144/21.), Pravilnika o mjerilima i načinu korištenja nenamjenskih donacija i vlastitih prihoda proračunskih korisnika Zadarske županije („Službeni glasnik Zadarske županije br.17/22), Školski odbor Osnovne škole Petar Lorini, na sjednici održanoj 05.07.2022. godine, donosi

**PRAVILNIK O OSTVARIVANJU I KORIŠTENJU VLASTITIH PRIHODA I**

 **NENAMJENSKIH DONACIJA**

 Članak 1.

 Ovim Pravilnikom o ostvarivanju i korištenju vlastitih prihoda i nenamjenskih donacija ( u daljnjem tekstu: Pravilnik) propisuju se materijalna i procesna pitanja u pogledu ostvarivanja i raspolaganja vlastitim prihodima.

Odredbe ovog Pravilnika ne odnose se na sredstva državnog proračuna, grada, županije, namjenske prihode od sufinanciranja, tekuće donacije ostalih subjekata izvan proračuna te tekuće pomoći u okviru projekata.

 Riječi i pojmovni sklopovi koji imaju rodno značenje korišteni u ovom dokumentu odnose se jednako na oba roda (muški i ženski) i na oba broja (jedninu i množinu), bez obzira na to jesu li korišteni u muškom ili ženskom rodu, odnosno u jednini ili množini.

 Članak 2.

 Sukladno članku 52. Zakona o proračunu ("Narodne novine" br. 87/08., 136/12. i 15/15.) vlastitim prihodima smatraju se prihodi koje Škola ostvari od obavljanja poslova na tržištu i tržišnim uvjetima.

 Predmet korištenja vlastitih prihoda u smislu ovog Pravilnika odnosi se isključivo na naplaćeni iznos vlastitih prihoda.

 Vlastiti prihodi iz ovog Pravilnika koriste se za pokriće rashoda vlastite djelatnosti te za unapređenje osnovne djelatnosti.

 Škola može ostvarivati vlastite prihode, ukoliko osnivač Škole svojom odlukom drugačije ne odluči, od:

1. najma učioničkog i drugog prostora škole i to : dvorana za tjelesnu i zdravstvenu kulturu, učionice opće namjene, specijalizirane učionice i višenamjenski prostor,
2. prodaje roba i usluga školske zadruge
3. prihodi od prodaje učeničkih i drugih radova

 Članak 3.

Najam učioničkog i dugog prostora škole

 Učionički i drugi prostor škole i to : dvorana za tjelesnu i zdravstvenu kulturu, učionice opće namjene, specijalizirane učionice i višenamjenski prostor mogu se iznajmiti zainteresiranim građanima, udrugama, ustanovama, trgovačkim društvima i drugim pravnim osobama ( u daljnjem tekstu: najmoprimci) za održavanje sastanaka, predavanja, radionica, rekreacije i sl., ako djelatnost koju bi obavljali u školskom prostoru nije u suprotnosti s obrazovnom i odgojnom funkcijom Škole.

Članak 4.

 Zainteresirani najmoprimci u zahtjevu za najam prostora iz čl. 3. ovog Pravilnika dužni su podrobnije naznačiti vrijeme, svrhu, broj sudionika i ostale podatke koji pobliže opisuju namjeravanu aktivnost za koju se iznajmljuje prostor.

 U slučaju da se radi o zainteresiranim građanima, odnosno grupi građana, zahtjev podnosi zajednički predstavnik kojeg svojim potpisom na zahtjevu podrže zainteresirani građani.

 Članak 5.

 Zahtjev se podnosi Školskom odboru Škole.

 Školski odbor svojom odlukom pobliže uređuje uvjete najma i to: najamninu, vrijeme najma odnosno trajanje, korištenje prilaznih hodnika, sanitarnih čvorova, opreme (računala, projektor) i sl.

 Visinu najamnine, po konkretnom zahtjevu, utvrđuje Školski odbor ovisno o prostoru koji se iznajmljuje i grupi koja ga koristi ( učenici naše škole ili vanjski korisnici ).

 Na osnovi odluke o davanju u najam školskog prostora ravnatelj Škole sklapa ugovor o najmu.

Članak 6.

Ugovor o najmu sklapa se najdulje na godinu dana te, između ostalog, obavezno sadrži:

-podatke o najmoprimcu;

-termin najma koji ne smije remetiti redovno odvijanje nastavnog procesa;

-podatke o poslovnom prostoru ili opremi;

-iznos najamnine;

-broj IBAN-a za uplatu i rokove plaćanja;

-pravo na izmjenu cijene u suglasnosti s najmoprimcem;

-period na koji se ugovor sklapa;

-odredbu o zabrani davanja prostora ili opreme u podnajam;

-odredbe o prestanku ugovora i otkaznim rokovima;

-odredbu o podmirenju troškova nastalih oštećenjem prostora ili opreme.

Članak 7.

1. prodaje roba i usluga školske zadruge „Petar Lorini“

 U školi djeluje učenička zadruga „Petar Lorini“ koja je dragovoljna interesna učenička organizacija, koja pridonosi postizanju odgojno obrazovnih i gospodarski ciljeva škole kao oblik izvan nastavne aktivnosti.

Učenici pod mentorstvom voditeljice sekcija u zadruzi uzgajaju ,proizvode i izrađuju razne predmete koje kasnije prodaju na sajmovima.

Za svaku pojedinu robu i/ili uslugu zadrugari će izraditi kalkulaciju, a cijena pojedine robe i/ili usluge utvrdit će se u skladu s kalkulacijom. Cijene se formiraju cjenicima koje donosi predsjednica zadruge, a odobrava ravnateljica Škole.

Članak 8.

O korištenju i mjerilima vlastitih prihoda i nenamjenskih donacija korisnika odlučuje Školski odbor prilikom donošenja financijskog plana.

Uplaćeni i preneseni, a manje planirani vlastiti prihodi i nenamjenske donacije mogu se izvršavati iznad planiranih iznosa, do visine uplaćenih, odnosno prenesenih sredstava.

Uplaćeni i preneseni, a manje planirani vlastiti prihodi i nenamjenske donacije mogu se koristiti prema naknadno utvrđenim aktivnostima i projektima u proračunu uz prethodnu suglasnost Upravnog odjela za financije i proračun.

Ostvareni vlastiti prihodi ukoliko osnivač Škole svojom odlukom drugačije ne odluči, koriste se za

podmirenje:

-materijalno –financijskih rashoda Škole nastalih realizacijom programa i aktivnosti temeljem kojih

 su vlastiti prihodi ostvareni.

-troškova za podizanje razine učeničkog standarda kupnjom razne opreme

-nagrade učenicima za postignute rezultate sukladno posebnoj Odluci.

-nagrade mentorima/učiteljima za postignute rezultate na natjecanjima sukladno posebnoj Odluci.

-troškovi seminara i stručnih usavršavanja radnika

-nagrade zaposlenicima za radne rezultate sukladno posebnoj Odluci.

-i svi ostali troškovi razvrstani po ekonomskoj klasifikaciji „3“ i „ 4“ koji proizlaze iz ukupnog poslovanja škole tj. oni troškovi za koje nisu dostatni prihodi od Osnivača.

Članak 9.

Vlastiti prihodi ostvareni tijekom jedne kalendarske godine koji se ne utroše na pokrivanje troškova

sukladno ovom Pravilniku u toj kalendarskoj godini prebacit će se u slijedeću kalendarsku godinu

na zahtjev korisnika u skladu s uputama Upravnog odjela za financije i proračun.

Članak 10.

Ovaj Pravilnik stupa na snagu danom objave na oglasnoj ploči Škole.

KLASA : 602-02/22-01/290

URBROJ : 2198-1-32-22-01/1

Sali, 05.07.2022.

Ravnateljica OŠ Petar Lorini:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Nada Dominis

Ovaj Pravilnik objavljen je na oglasnoj ploči škole dana 05. srpnja 2022. godine te je

stupio na snagu istog dana.